b'\n_START_ARTICLE_\nDe\xc5\xbeelni zbor za Slovenijo\n_START_PARAGRAPH_\nDe\xc5\xbeelni zbor za Slovenijo je predstavljal za\xc4\x8dasno skup\xc5\xa1\xc4\x8dinsko telo, za ustanovitev katerega so se vodstva politi\xc4\x8dnih strank SLS, JDS in JSDS po predhodnih dogovorih med predstavniki strank v Narodni vladi SHS v Ljubljani dogovorile 10. januarja 1919._NEWLINE_To telo naj bi delovalo do volitev v Ustavodajno skup\xc5\xa1\xc4\x8dino. Stranke so se sporazumele, da bo vsaka izmed njih izvolila svoje predstavnike v de\xc5\xbeelnem zboru. Vlada v Beogradu o zahtevi ni \xc5\xbeelela razpravljati, ministrski svet pa je 17. februarja 1919 De\xc5\xbeelni vladi v Ljubljani sporo\xc4\x8dil, da ne more sklicati de\xc5\xbeelnega zbora pred sklicanjem konstituante, strankam pa dovolil sestajanja na posvetovanjih._NEWLINE_Za SLS je to pomenilo poraz njenih avtonomisti\xc4\x8dnih zahtev in razvoj vsejugoslovanskega dr\xc5\xbeavnega centralizma.'